

Correspondence: P.O.box 3002 Curacaoinfo@cbia.bizwww.cbia.bizP.(5999) 777.7777F.(5999) 736.0176

**Komunikado di prensa Curaçao & Bonaire Insurance Association i Fundashon pa Konsumidó, 9 di dezèmber 2013**

KONVENIO DI KOPERASHON ENTRE KOMPANIANAN DI SEGURO I FUNDASHON PA KONSUMIDÓ

Siman pasá, Curaçao & Bonaire Insurance Association i Fundashon pa Konsumidó (FpK) a sera un konvenio pa traha huntu riba tereno di maneho di keho. Un konsumidó ku un keho tokante su seguro no *mester keda mandá di aki pa aya.* Den kasonan kaminda un konsumidó no ta keda kla ku su kompania di seguro su keho por keda tratá pa un grupo di tres eksperto independiente, e asina yamá Komishon di Disputa di Seguro/Komishon di Keho di Seguro. E prosedura palabrá tal o siguiente:

* Un Konsumidó ta akudí na promé instansia ku su keho seka e kompania di seguro. E kompania di seguro ta investigá e keho i ta duna su konklushon.
* Den kaso ku e Konsumidó no ta satisfecho ku e desishon e por akudí na Fundashon pa Konsumidó. Fundashon pa Konsumidó ta investigá e keho i tuma kontakto ku e kompania di seguro pa intermediá pa e konsumidó.
* Si e intermediashon di Fundashon pa Konsumidó no yega na un solushon satisfaktorio pa e konsumidó, e por disidí pa, via Fundashon pa Konsumidó, laga e keho keda tratá den e Komishon di Disputa di Seguro.

E komishon ta konsistí di tres miembro, unu nombrá pa e kompanianan di seguro, unu nombra pa Fundashon pa Konsumidó i un presidente independiente i imparsial. E Komishon di Disputa ta analisá e keho i bini ku un desishon. Un di e benefishinan di e Komishon di Disputa ta ku e ta duna un veredikto pafó di Korte den disputanan entre un konsumidó i su kompania di seguro. Un prosedura ku lo ta ménos kostoso i ku lo tuma ménos tempu.

For di awor CBIA i Fundashon pa Konsumidó lo sigui traha riba instalashon di e Komishon di Disputa. Huntu e dos organisashonnan lo aserká kandidatonan pa tuma asiento den e komishon. CBIA i Fundashon pa Konsumidó ta spera di e forma aki pa kontribuí na un prosedura aksesibel i faborabel pa e konsumidó pa solushoná kehonan di nos konsumidónan den e sektor di seguro.

Korsou, 9 dezember 2013

Direktiva CBIA i FpK